
Parengto sprendimo projekto tikslai ir uždaviniai:
Sprendimo tikslas – perduoti pagal panaudos sutartį dešimties metų laikotarpiui Šiaulių miesto savivaldybės socialinių paslaugų centro patikėjimo teise valdomas garažo patalpas, esančias Kauno g. 6, Šiauliuose, Lietuvos raudonojo kryžiaus draugijai asociacijos įstatuose numatytai veiklai vykdyti.

Turto perdavimą pagal panaudos sutartį apsprendžia Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Šiaulių miesto savivaldybei nuosavybės teise priklausančio ir patikėjimo teise valdomo turto perdavimo panaudos pagrindais laikinai neatlygintinai valdyti ir naudotis tvarkos aprašas, patvirtintas Šiaulių miesto savivaldybės tarybos 2021 m. rugsėjo 2 d. sprendimu Nr. T-370 „Dėl Šiaulių miesto savivaldybei nuosavybės teise priklausančio ir patikėjimo teise valdomo turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, Negyvenamųjų pastatų, patalpų ir statinių skirstymo komisijos pasiūlymai. 
Tarybos sprendimo projektu siūloma perduoti pagal panaudos sutartį dešimties metų laikotarpiui Šiaulių miesto savivaldybės socialinių paslaugų centro patikėjimo teise valdomą 25,67 kv. m dydžio dalį negyvenamosios paskirties pastato – garažo patalpų (unikalus numeris 2998-6003-9010, pažymėtos plane 1G1p), esančių Kauno g. 6, Šiauliuose, Lietuvos raudonojo kryžiaus draugijai asociacijos įstatuose numatytai veiklai vykdyti. Lietuvos raudonojo kryžiaus draugija seniausia ir didžiausia nevyriausybinė organizacija veikianti humanitarinės pagalbos teikimo srityje. Lietuvos raudonojo kryžiaus draugija kiekvieną dieną aktyviai teikia humanitarinę pagalbą krizės paliestiems žmonėms visoje Lietuvos teritorijoje, tame tarpe ir Šiaulių miesto savivaldybėje. Lietuvos raudonojo kryžiaus draugijos Šiaulių skyriui humanitarinės pagalbos teikimui Šiaulių mieste reikalingos patalpos humanitarinei pagalbos priemonėms sandėliuoti. 
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės – Lietuvos raudonojo kryžiaus draugijai suteikus patalpas bus sudarytos sąlygos teikti humanitarinę pagalbą Šiaulių mieste. Socialinę atskirtį patiriantiems, krizės paliestiems Šiaulių miesto savivaldybės gyventojams bus suteikta humanitarinė pagalba, atliepti būtinieji poreikiai.

Priėmus sprendimą, teisės aktai nekeičiami ir nepripažįstami negaliojančiais.

Sprendimo įgyvendinimui reikalingų priimti papildomų teisės aktų nenumatoma.

Savivaldybės biudžeto lėšų sprendimo įgyvendinimui nereikės.

Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Kęstutis Tamulevičius, tel. 8 41 383 447.

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.

